ባለስልጣኑ 2 ነጥብ 1 ቢሊየን ብር ገቢ ሰበሰበ
 የትግራይ ክልል የገቢዎች ልማት ባለስልጣን በተጠናቀቀው በጀት ዓመት 2 ነጥብ 1 ቢሊየን ብር ገቢ መሰበሰቡን አስታወቀ።የባለስልጣኑ የህግ ማስከበር ዋና የስራ ሂደት ሃላፊ አቶ ለገሠ ሠይፉ ለዋልታ ኢንፎርሜሽን ማዕከል እንደገለጹት ገቢው የተሰበሰበው ከቀጥታና ቀጥታ ካልሆኑ ታክሶች እንዲሁም ታክስ ካልሆኑ ርዕሶች ነው።በበጀት ዓመቱ ለመሰብሰብ የታቀደው አጠቃላይ ገቢ 2 ነጥብ 2 ቢሊየን ብር እንደነበር ሃላፊው አስታውሰዋል።በ2004 በጀት ዓመት በክልሉ የተሰበሰበው አጠቃላይ ገቢ 1 ነጥብ 8 ቢሊየን ብር እንደነበር ያስታወሱት አቶ ለገሠ ፤የዘንድሮው ክንውን በ16 ነጥብ 6 በመቶ ብልጫ አለው ብለዋል።የተጨማሪ እሴት ታክሰ ከፋዮች ቍጥር በክልሉ መጨመርና የታክስ ማሻሻያ ፕሮግራም በስፋት መተግበር ገቢው እንዲያደግ ካደረጉ ምክንያቶች መካከል መሆናቸውንም አስረድተዋል።ባለስልጣኑ በተያዘው በጀት ዓመትም 2 ነጥብ 3 ቢሊየን ብር ለመሰብሰብ ዕቅድ እንደያዘ መናገራቸውንም ዋልታ ኢንፎርሜሽን ማዕከል ዘግቧል።